Tiltale for transport af farligt gods m.v.
Ret: Retten på Bornholm (1. instans)
Faggruppe: Straffesag — Almindelig domsmandssag
Sagsemner: Almenskadelige handlinger;
Våben, eksplosiver og fyrværkeri;

/

DOMSRESUMÉ – STRAFFE

DOMSTOLSSTYRELSEN • STORE KONGENSGADE 1-3 • 1264 KØBENHAVN K • TELEFON 70 10 33 22 • POST@DOMSTOLSSTYRELSEN.DK

Dato: 28. september 2022

Dommer

Dok.nr.: 1-468/2022

Tre personer dømt for bl.a. ulovlig transport af fyrværkeri med en færge men
frifundet for at fremkalde nærliggende fare for de ombordværendes liv eller
førlighed

Tre mænd på 26, 53 og 56 år blev dømt for i forening at have været ansvarlige for en
uanmeldt og ulovlig transport af en større mængde fyrværkeri via en hurtigfærge den 28.
december 2021. De tre blev endvidere dømt for at have udfærdiget og haft til forsæt at
anvende fragtbreve, der i strid med sandheden angav, at fyrværkeriet skulle fragtes til
Sverige og ikke Bornholm.

Sagsnummer: SS 1-468/2022

Sagen kort fortalt
De tre mænd var tiltalt for bl.a. i forening at have været ansvarlige for, at en større mængde

fyrværkeri blev transporteret i en varevogn om bord på hurtigfærgen mellem Ystad og Rønne, uden

at transporten var forsynet med de påkrævede fareskilte og uden at personalet om bord på færgen

blev underrettet herom, uanset transport af fyrværkeri ikke kunne ske via hurtigfærgen, der ikke var

godkendt til en sådan farlig transport. Der var rejst tiltalte for, at de tiltalte ved transporten havde

fremkaldt nærliggende fare for de ombordværende personers liv eller førlighed, og derved havde

overtrådt straffelovens § 252, stk. 1. De var endvidere tiltalt for at have afgivet urigtig erklæring, idet

en af de tiltalte havde udfærdiget fragtbreve, der i strid med sandheden angav fyrværkeriet skulle

fragtes til Sverige, hvilke fragtbreve af den anden tiltalte blev overgivet til den tredje tiltalte, der var

chauffør med instruks om, at han skulle forevise de ukorrekte fragtbreve, hvis han blev standset

under transporten i Sverige.

De tiltalte erkendte i det væsentlige de faktiske forhold, herunder at de – uanset de alle var
bekendte med, at fyrværkeriet ikke lovligt kunne transporteres med hurtigfærgen – havde været
ansvarlige for, at chaufføren, inden han kørte om bord på færgen, fjernede bilens fareskilte og
undlod at orientere færgens besætning om sin last. De erkendte også at have udfærdiget og haft til
intention at anvende de ukorrekte fragtbreve. De nægtede imidlertid, at de ved transporten havde
fremkaldt nærliggende fare for de ombordværendes liv eller førlighed, ligesom de bestred, at der var
tale om en urigtig erklæring omfattet af den rejste tiltale.



/

CVR-NR. 21659509 • EAN.NR. 5798000161184



/

Retten fandt i det væsentlige de tiltalte skyldige i den rejste tiltale, idet retten dog ikke fandt, at de
tiltalte ved transporten havde fremkaldt nærliggende fare for nogens liv eller førlighed. Retten lagde
herved vægt på, at skønt det fandtes bevist, at der, såfremt fyrværkeriet var antændt under
overfarten, ville være opstået endog meget stor fare for omfattende materiel skade og tab af
menneskeliv, fandtes det efter bevisførelsen ikke bevist, at der bestod en nærliggende risiko for, at
fyrværkeriet, der blev transporteret i godkendt brandhæmmende emballage og fastgjort forsvarligt i
varevognen, der var godkendt til transport af farligt gods, kunne antænde.

Straffen blev for en af de tiltalte (chaufføren), der tillige blev dømt for yderligere et par
særlovsovertrædelser i forbindelse med transporten, herunder inden transporten om natten at have
opbevaret fyrværkeriet ulovligt i varevognen foran sin bopæl, fastsat til 30 dages fængsel og en
bøde på 16.000 kr., og for de to øvrige tiltalte til 20 dages fængsel og bøder på 15.000 kr. De
udmålte fængselsstraffe blev alle gjort betinget med vilkår om, at de tiltalte udfører
samfundstjeneste og ikke begår noget strafbart i en prøvetid på 1 år.

To af de tiltalte (herunder chaufføren) modtog dommen. Den tredje tiltalte udbad sig betænkningstid
med hensyn til spørgsmålet om anke.

Anklageren udbad sig betænkningstid med hensyn til spørgsmålet om anke.

Afgørelsesdato
Dommen blev afsagt af Retten på Bornholm den 27. september 2022.

2